CENTEL หั่นงบลงทุนปีนี้เหลือ 4.5 พันลบ. รักษาสภาพคล่อง คาดธุรกิจครึ่งหลังฟื้น
CENTEL หั่นงบลงทุนปีนี้เหลือ 4.5 พันลบ. รักษาสภาพคล่อง คาดธุรกิจครึ่งหลังฟื้น
CENTEL หั่นงบลงทุนปีนี้เหลือ 4.5 พันลบ. รักษาสภาพคล่อง คาดธุรกิจครึ่งหลังฟื้น
22 พ.ค. 2563

นายรณชิต มหัทธนะพฤกธิ์ รองประธานอาวุโส ฝ่ายการเงินและบริหาร บริษัท โรงแรมเซ็นทรัลพลาซา จำกัด (มหาชน) หรือ CENTEL เปิดเผยว่า บริษัทได้ปรับลดงบลงทุนในปี 63 ประมาณ 50% มาอยู่ที่ 4,500 ล้านบาท โดยเลื่อนการลงทุนโรงแรมใหม่ออกไป ทั้งนี้ แบ่งเป็นการลงทุนธุรกิจโรงแรม 3,900 ล้านบาท และ 560 ล้านบาท ลงทุนธุรกิจอาหารเน้นการขยายสาขา ส่วนในปี 64 มีงบลงทุน 4,700 ล้านบาท แบ่งเป็น ธุรกิจโรงแรม 3,800 ล้านบาท และธุรกิจอาหาร 900 ล้านบาท
ทั้งนี้ งบลงทุนในช่วง 5 ปี (ปี 62-66) มีจำนวนรวม 18,000 ล้านบาท ที่ส่วนใหญ่เป็นการลงทุนธุรกิจโรงแรม โดยงบนี้รวมถึงดีลเข้าเทคโอเวอร์หรือควบรวมกิจการ (M&amp;A) ไว้ด้วย โดยงบลงทุนจะเร่งตัวในช่วงปี 65-66 ทั้งนี้ เมื่อสิ้นปี 62 มีอัตราหนี้สินต่อทุน 1.25 เท่า ฐานะการเงินยังแข็งแกร่ง โดยไม่จำเป็นต้องเพิ่มทุนแต่อย่างใด นอกจากนี้ บริษัทคาดว่าสรุปดีลเทคโอเวอร์แบรนด์ร้านอาหารในประเทศในช่วงปลายปีนี้หรือต้นปีหน้า
โดยคาดว่าปีนี้รายได้จากธุรกิจโรงแรมปรับตัวลดลงตามรายได้เฉลี่ยต่อห้องพัก (Rev Par) ลดลง 40-50% เป็นไปตามจำนวนนักท่องเที่ยวต่างประเทศที่ลดลงไปถึง 50-65% จากปีก่อน โดยมีการคาดการณ์ว่าจำนวนนักท่องเที่ยวต่างชาติเข้ามาในไทย 16 ล้านคนในปี 63 ซึ่งในไตรมาส 1/63 นักท่องเที่ยวต่างชาติลดลงไป 38% ส่วนธุรกิจอาหารคาดว่าจะมียอดขายลดลง 12%
สำหรับผลการดำเนินงานในปีนี้ คาดว่าจะกลับมาฟื้นตัวในช่วงครึ่งหลังปี 63 จากช่วงครึ่งแรกของปีนี้ได้รับผลกระทบจากการแพร่ระบาดไวรัสโควิด-19 ในไตรมาส 2/63 ธุรกิจโรงแรมเป็นช่วงโลว์ซีซั่น แต่หลังจากมาตรการผ่อนคลาย และมีแนวโน้มจะผลิตวัคซีนต้านไวรัสโควิด-19 น่าจะพลิกฟื้นได้ในช่วงไตรมาส 3-ไตรมาส 4 โดยมีนักท่องเที่ยวในประเทศกลับเข้ามาก่อน และนักท่องเที่ยวในกลุ่มอาเซียนก็กลับมา จากในไตรมาส 1/63 รับผลกระทบโควิด-19 ตั้งแต่ปลายเดือนม.ค. ที่ไม่ให้นักท่องเที่ยวจากจีนเข้ามาทำให้มีจำนวนลดลง 60%
ขณะที่ธุรกิจอาหารคาดว่าค่อย ๆ ฟื้นตัวหลังภาครัฐให้เปิดห้างสรรพสินค้าได้เมื่อ 17 พ.ค.ที่ผ่านมา เริ่มเห็นคนเดินห้างมากขึ้นและมีแนวโน้มดีขึ้นเรื่อยๆ และคาดจะเห็นการเติบโตกลับมาปกติในไตรมาส 4/63 หลังจากในไตรมาส 1/63 ยอดขายลดลง 2.9% ซึ่งรับผลการปิดร้านและเน้นไปส่งอาหารดิลิเวอร์รี่
“ปีนี้ยอมรับผลกระทบโควิดค่อนข้างมาก ในไตรมาส 2 ยอมรับว่า เป็นช่วงโลว์ซีซั่นด้วย น่าจะฟื้นตัวได้หลังคลายล็อก น่าจะเป็นครึ่งหลัง คาดเป็นนักท่องเที่ยวในประเทศ ตามมาด้วยนักท่องที่ยวอาเซียน ส่วนธุรกิจอาหารจะมีการขยายสาขาปีนี้อาจเริ่มในไตรมาส 3/63 หลังจากที่ 17 พ.ค.ผ่อนปรนเปิดธุรกิจอาหาร มองว่า น่าจะยอดขายรวมลดลง 12% จำนวนสาขาจะใกล้เคียงปีก่อน”นายรณชิต กล่าว
ด้านนายกันย์ ศรีสมพงษ์ ผู้ช่วยรองประธานฝ่ายการเงินและบริหารสินทรัพย์ CENTEL กล่าวว่า ในปีนี้บริษัทมีแผนเลื่อนเปิดโรงแรมออกไป ทั้งที่ลงทุนเองและที่ร่วมทุน การเลื่อนออกไปเป็นประโยชน์กับบริษัท เพราะปัจจุบันมีดีมานด์หรือผู้เข้าพักค่อนข้างต่ำ โดยมีโรงแรมอยู่ในแผนพัฒนาจำนวน 35 แห่ง โดยเป็นโรงแรมที่ลงทุนเอง 5 แห่ง และโรงแรมที่ทำสัญญาบริหารจัดการ 30 แห่ง รวมจำนวนห้อง 8,929 ห้อง จากปัจจุบันจำนวนห้องพัก 7,808 ห้อง ทำให้มีจำนวนรวม 16,737 ห้อง โดยเป็นเจ้าของเอง 36% และบริหารจัดการ 64%
ทั้งนี้ ได้เลื่อนการเปิดโรงแรมที่ดูไบที่เป็นโครงการร่วมทุนกับทุนท้องถิ่นที่ CENTEL ลงทุน 40% ในไตรมาส 4/63 ไปเป็นไตรมาส 4/64 หลังจากงาน EXPO ได้เลื่อนการจัดงานออกไปปลายปีหน้า นอกจากการปรับลดการลงทุน บริษัทเน้นลดค่าใช้จ่าย ต้นทุนการบริหารจัดการ สำหรับครึ่งหลังปีนี้ จะมีการเปิดโรงแรมในลาว เมียนมา ตุรกี การ์ตา และไทย รวมจำนวนห้อง 1,200 ห้อง
อย่างไรก็ตาม สิ้น เม.ย.63 บริษัทเปิดดำเนินการโรงแรม 7 แห่งเท่านั้น เพราะหากเปิดทั้งหมดจะทำให้มีค่าใช้จ่ายสูงในขณะที่ผู้เข้าพักน้อยลงตามจำนวนนักท่องเที่ยว ทั้งนี้ โรงแรมในกรุงเทพฯมีอัตราเข้าพักลดลง 34% มากกว่าในต่างจังหวัดที่ 28% และรายได้เฉลี่ยต่อห้องก็ปรับตัวลดลง 16.2% มากกว่าในต่างจังหวัด ที่ลดลง 5-6%